"एहि बेर तँ गंगा असनान कैये लिअ काकी । "बलहाबाली लाल काकीकें एहि बेरक कुम्भक महिमाक बखान करैत कहलनि । अन्तमे लाल काकी तैयार भऽ गेलनि । निश्चित दिन जीपसँ दरभंगा आबि गेलनि ।
 गाड़ी आबैमे देरी छलै तें टीसनसँ बाहर आबि गेलनि । तखने देखैत छथि जे तीन टा पुलिस एकटा बीस-बाइस वर्षक नवयुवककें लठियाबैत लऽ जाइत छल । युवक चिचियाइत छल "हम छात्र छी, पाकेटमार नै । हम किछु नै केलौं । छोड़ि दिअ . . . "
पुलिस ओकरा फटकारैत कहलकै "उ तँ हमरो पता है । लेकिन रुपैया दो तखन छोड़ेगा । "
काकीकें रहल नै गेलै । गंगा स्नान लेल जे पाइ छल सब पुलिसकें दऽ युवककें छोड़ा लेलनि । युवककें पुछलापर कहलनि "तोरामे हमर भुतलाएल बेटा देखाइ देलक तें हम तोरा छोड़ेलिअ । "
ई कहि लाल काकी पाइक खगतामे पएरे गाम दिश चलि देलनि ।
 सदस्यता लें टिप्पणियाँ भेजें (Atom)